กนง.มีมติเอกฉันท์คงดอกเบี้ยที่ 1.5%
กนง.มีมติเอกฉันท์คงดอกเบี้ยไว้ที่ระดับ 1.5% เนื่องจากเศรษฐกิจปรับดีขึ้นจึงต้องการเตรียมกระสุนไว้รับความผันผวนปีหน้าจากการที่สหรัฐฯจะปรับขึ้นดอกเบี้ย
16 ธ.ค. 2558

กนง.มีมติเอกฉันท์คงดอกเบี้ยไว้ที่ระดับ 1.5% เนื่องจากเศรษฐกิจปรับดีขึ้นจึงต้องการเตรียมกระสุนไว้รับความผันผวนปีหน้าจากการที่สหรัฐฯจะปรับขึ้นดอกเบี้ย
นายจาตุรงค์ จันทรังษ์ ผู้ช่วยผู้ว่าการ สายนโยบายการเงิน ธนาคารแห่งประเทศไทย(ธปท.) ในฐานะเลขานุการคณะกรรมการนโยบายการเงิน (กนง.) กล่าวว่า ที่ประชุม กนง.มีมติเป็นเอกฉันท์ให้คงอัตราดอกเบี้ยนโยบายไว้ที่ระดับ 1.5% โดยกนง.ประเมินว่า ภาวะเศรษฐกิจในไตรมาส 3 ที่ผ่านมาฟื้นตัวได้ดีขึ้น ขณะที่ภาพรวมของเศรษฐกิจในปี 2558 มีแนวโน้มปรับดีขึ้นกว่าที่เคยประเมินไว้ 2.7%เล็กน้อย และแนวโน้มการขยายตัวของเศรษฐกิจปี 2559 ใกล้เคียงกับที่เคยประเมินไว้ที่ 3.7%
ทั้งนี้ กนง.ยังประเมินว่าภาวะการเงินและอัตราแลกเปลี่ยนยังเอื้อต่อการฟื้นตัวของเศรษฐกิจ นอกจากนี้ ระดับอัตราดอกเบี้ยยังต้องดูแลเสถียรภาพการเงินและโอกาสที่ตลาดการเงินจะมีความผันผวนสูงขึ้นจากการเปลี่ยนแปลงนโยบายการเงินของประเทศอุตสาหกรรมหลัก รวมถึงทิศทางการปรับขึ้นของดอกเบี้ยสหรัฐฯ จึงเห็นควรให้เก็บกระสุนไว้ก่อน แต่ให้ติดตามปัจจัยเสี่ยงที่จะมากระทบเศรษฐกิจไทยอย่างใกล้ชิด และพร้อมจะผ่อนปรนเครื่องมือในการดำเนินนโยบายการเงินให้เหมาะสมกับภาวะเศรษฐกิจต่อไป
"ระดับราคาน้ำมันที่ลดลงต่อเนื่องในช่วงนี้ คงทำให้ระดับอัตราเงินเฟ้อทั่วไปอาจจะกลับมาเป็นบวกได้ช้ากว่าที่เคยคาดไว้ ซึ่งเดิมคาดว่าจะเป็นบวกได้ประมาณไตรมาสแรกปีหน้าเป็นทยอยปรับขึ้นและเป็นบวกได้ภายในครึ่งแรกของปีหน้า"นายจาตุรงค์กล่าว